
Az argumentum-struktúra átrendeződése műveltető szerkezetekben

Kutatásomban arra a kérdésre keresem a választ, hogy az úgynevezett faktitív műveltető szerkezet elsősorban tárgyas alapigéjének ágense megmarad-e a patiensnél prominensebb argumentumnak (1a), vagy szabad határozóvá lesz (1b).
(1) Alapszerkezet:          agens>patiens
     Művetetés:  a. tétető>agens>patiens
                              b. tétető>patiens>(agensi) szabad határozó
A műveltetés során ugyanis a tárgyas ige argumentum-szerkezete átalakul: egy külső argumentummal bővül a vonzatkeret, amelyben az alapige alanya –vEl ragos bővítményként fejeződik ki (Komlósy 2000). Az eredeti agens pozícióját illetően Bartos (2011) amellett érvel, hogy az alapige alanya a Voice projekciójában található, amelyre a tétetőt tartalmazó CauseP épül. Ezzel szemben Bene (2008) azt feltételezi, hogy a tétető az eredeti ágens pozícióját foglalja el, így az alapige alanya szabad határozóvá fokozódik le.
A vonzatok hierarchiáját először az A kötéselv segítségével állapítom meg. Az A kötéselvből az következik, hogy az antecedens csak egy magánál kevésbé prominens anaforát köthet, amelyet így vezérelni képes (2).
(2) a. Megveretem őketi egymássali.
     b. Megveretem velüki egymásti.
Egy másik eszköz az argumentum-hierarchia megállapítására a névmásiváltozó-kötés, amelyet a következő módon alkalmazok (3):
(3) a. Megkerestettem mindenkiti a proi anyjával.
     b. Megkerestettem mindenkiveli a proi anyját.
Larson (1988) hipotézise szerint a szabad határozók alacsonyabb pozíciót foglalnak el a szerkezetben, mint a kötelező argumentumok. Ebből kiindulva, amennyiben a (2b) és (3b) mondatok nem elfogadhatók, feltételezem, hogy a kötés nem tud létre jönni, mivel az eredeti ágens szabad határozói pozíciót foglal el. Továbbá az eredeti ágens szabad határozói mivolta mellett szólhat az is, hogy ez a –vEl ragos bővítmény a passzív szerkezet alanyához hasonlóan elhagyható.



